# Úvod

Zelené verejné obstarávanie (Green public procurement – GPP) je jedným z dobrovoľných nástrojov environmentálnej politiky. Je definované v oznámení Európskej komisie KOM(2008)400 Verejné obstarávanie pre lepšie životné prostredie ako „proces, v ktorom sa verejné orgány snažia obstarať tovary, služby a práce so zníženým dopadom na životné prostredie počas celého ich životného cyklu, v porovnaní s tovarmi, službami a prácami s rovnakou primárnou funkciou, ktoré by boli inak obstarané“. GPP teda predstavuje spôsob, ktorým možno prispievať k ochrane životného prostredia v rámci postupov verejného obstarávania.

Európska únia aktívne podporuje a presadzuje GPP v kontexte svojej politiky udržateľnej výroby a spotreby. Stratégia Európa 2020 identifikuje verejné obstarávanie ako jeden z kľúčových nástrojov na dosahovanie inteligentného, udržateľného a inkluzívneho rastu. Využitie kúpnej sily orgánov verejnej moci, ktorá podľa prieskumov Európskej komisie z roku 2011 predstavuje približne 19 % HDP EÚ, na obstarávanie environmentálne vhodných výrobkov a služieb, môže výrazne prispieť k napĺňaniu konkrétnych environmentálnych cieľov na miestnej, regionálnej, národnej, medzinárodnej a v konečnom dôsledku aj globálnej úrovni.

GPP možno využiť nielen na zníženie priameho environmentálneho vplyvu verejných činností, ale súčasne aj na ovplyvnenie trhu, aby sa zameral na dodávku environmentálne vhodných tovarov, služieb a stavebných prác.

# Národný akčný plán pre zelené verejné obstarávanie v SR na roky 2011 – 2015

Podpora GPP v SR je zabezpečená prostredníctvom Národného akčného plánu pre zelené verejné obstarávanie v SR na roky 2011 - 2015(NAP GPP II), ktorý zabezpečuje kontinuitu realizácie politiky zeleného verejného obstarávania s Národným akčným plánom pre zelené verejné obstarávanie v SR na roky 2007 – 2010. NAP GPP II bol schválený vládou SR dňa 18. januára 2012 uznesením č. 22. Jeho gestorom je Ministerstvo životného prostredia SR.

Uvedené uznesenie ukladá v bode B.4. ministrom a predsedom ostatných ústredných orgánov štátnej správy SR každoročne do roku 2015 uplatňovať princípy zeleného verejného obstarávania v rámci svojej pôsobnosti. V bode C.1. uznesenie odporúča rovnakú povinnosť predsedom samosprávnych krajov a predsedovi Združenia miest a obcí Slovenska.

Strategickým cieľom NAP GPP II je zvýšiť podiel uplatňovania GPP v SR na úrovni ústredných orgánov štátnej správy na 65 % a na úrovni samosprávnych krajov a miest na 50 % do roku 2015. Na dosiahnutie tohto cieľa boli v rámci NAP GPP II stanovené tri parciálne ciele, a to 1. budovať povedomie verejných obstarávateľov a obstarávateľov o problematike GPP v podmienkach SR, 2. posilniť uplatňovanie environmentálnych charakteristík vo verejných zákazkách, 3. hodnotiť úroveň uplatňovania GPP v SR vo väzbe na požiadavky Európskej komisie. V rámci tretieho parciálneho cieľa pravidelne ročne monitorujeme a hodnotíme úroveň GPP v SR, prostredníctvom dotazníkového prieskumu.

V bode B.2. ukladá uvedené uznesenieministrovi životného prostredia SR, v spolupráci s ostatnými ministrami a predsedami ústredných orgánov štátnej správy, predkladať na rokovanie vlády pravidelné informácie o implementácii NAP GPP II za aktuálny rok.

V rámci dotazníkového prieskumu boli za rok 2012 sledované tieto indikátory:

* počet oslovených subjektov,
* počet subjektov, zapojených do prieskumu,
* percentuálny podiel subjektov, zapojených do prieskumu,
* celkový počet realizovaných zákaziek,
* celková hodnota realizovaných zákaziek (v €),
* celkový počet realizovaných zelených zákaziek,
* celková hodnota realizovaných zelených zákaziek (v €),
* priemerná úroveň uplatňovania GPP v SR na základe 2 indikátorov:

Indikátor 1: % GPP z celkového verejného obstarávania vo väzbe na počet zákaziek (uzatvorených zmlúv a objednávok),

Indikátor 2: % GPP z celkového verejného obstarávania vo väzbe na hodnotu uskutočnených zákaziek (uzatvorených zmlúv a objednávok s DPH),

* použité environmentálne charakteristiky vo väzbe na počet realizovaných zelených zákaziek,
* použité environmentálne charakteristiky vo väzbe na hodnotu realizovaných zelených zákaziek,
* využitie kritérií environmentálnych značiek (Environmentálna značka EÚ, Environmentálne vhodný produkt, iné národné značky), využívanie energetického štítkovania, požiadavky na environmentálne manažérstvo vo väzbe na počet a hodnotu zákaziek,
* počet realizovaných zelených zákaziek v členení na tovary, služby a stavebné práce,
* počet realizovaných zelených zákaziek podľa finančného limitu,
* počet realizovaných zelených zákaziek podľa spôsobu zadania environmentálnej charakteristiky v procese verejného obstarávania,
* percentuálny podiel zelených zákaziek na zákazkách, uskutočnených v 10 prioritných skupinách produktov, vytýčených Európskou komisiou.

# Vyhodnotenie úrovne uplatňovania GPP v SR

V rámci monitorovania GPP v SR za rok 2012 boli oslovené všetky ústredné orgány štátnej správy a nimi zriadené organizácie, členovia pracovnej skupiny pre GPP v SR, všetky samosprávne kraje a mestá SR. Celkovo bolo oslovených 450 inštitúcií a organizácií SR. Do dotazníkového prieskumu sa zapojilo celkovo 292 subjektov, z čoho bolo 284 verejných obstarávateľov v zmysle § 6 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon“) a 8 obstarávateľov v zmysle § 8 zákona, čo predstavuje 64,9 %-nú návratnosť dotazníkov.

Tabuľka 1: Počet a percentuálny podiel inštitúcií a organizácií zapojených do prieskumu

|  |  |
| --- | --- |
| Počet oslovených subjektov | 450 |
| Počet subjektov zapojených do prieskumu | 292 |
| Percentuálny podiel subjektov zapojených do prieskumu | 64,9 |

Verejní obstarávatelia, zapojení do prieskumu: 6 ministerstiev , 222 ústredných orgánov štátnej správy a nimi zriadených organizácií, 4 iné inštitúcie štátnej správy, 3 samosprávne kraje, 36 miest a 5 mestských častí. Z tabuľky č. 2 možno vidieť počet a percentuálny podiel subjektov zapojených do prieskumu podľa členenia na verejných obstarávateľov a obstarávateľov.

Tabuľka 2: Rozdelenie subjektov, zapojených do prieskumu

|  |  |  |  |
| --- | --- | --- | --- |
| **Subjekty zapojené do prieskumu** | **Počet** | **Percentuálny podiel** | |
| **Verejní obstarávatelia** | **284** | 97,3 % |
| Ministerstvá | 6 | 2,1 % |
| Ústredné orgány štátnej správy a nimi zriadené organizácie | 222 | 76,0 % |
| Iné inštitúcie štátnej správy | 4 | 1,4 % |
| Samosprávne kraje | 3 | 1,0 % |
| Mestá | 36 | 12,3 % |
| Mestské časti | 5 | 1,7 % |
| **Obstarávatelia** | **8** | 2,7 % |
| **Spolu** | **292** | **100,0 %** |

Graf 1 zobrazuje počet subjektov, zapojených do dotazníkového prieskumu, podľa jednotlivých rezortov. Najviac inštitúcií (81) sa zapojilo do prieskumu z rezortu Ministerstva práce, sociálnych vecí a rodiny SR. Najmenej inštitúcií (3) sa zapojilo z rezortu Ministerstva zahraničných vecí a Samosprávnych krajov. Ministerstvo obrany SR a Ministerstvo vnútra SR sa do monitorovania GPP v SR za rok 2012 nezapojili vôbec.

Graf 1: Počet subjektov, zapojených do prieskumu, podľa rezortov

Graf 2 poskytuje prehľad o odpovediach jednotlivých respondentov. Jednotlivé rezorty sú rozdelené podľa počtu inštitúcií, ktoré uplatnili GPP, počtu inštitúcií, ktoré GPP nerealizovali, počtu inštitúcií, ktoré nerealizovali verejné obstarávanie vôbec a počtu inštitúcií, ktoré nedodali potrebné informácie do vyhodnotenia.

Graf 2: Prehľad odpovedí respondentov dotazníkového prieskumu

# 

# Priemerná úroveň uplatňovania GPP v SR

Do vyhodnotenia úrovne uplatňovanie GPP v SR boli zaradené len subjekty, ktoré uviedli aspoň základné údaje, potrebné pre vyhodnotenie, t.j. celkový počet a celkovú hodnotu zrealizovaných zákaziek v sledovanom roku. V rámci monitorovania GPP v SR za rok 2012 bolo do vyhodnotenia zaradených 271 respondentov, ktorí zrealizovali celkovo 73 353 zákaziek v celkovej hodnote 621 089 187,26 EUR. V rámci týchto zákaziek bolo uskutočnených 43 370 zákaziek na dodanie tovaru v hodnote 168 124 987,99 EUR, 26 087 zákaziek na poskytnutie služby v hodnote 248 283 654,38 EUR a 3 896 zákaziek na uskutočnenie stavebných prác v hodnote 204 680 544,89 EUR. 17 respondentov nedodalo potrebné údaje a 4 subjekty nerealizovali v roku 2012 verejné obstarávanie, t.j. celkovo 21 subjektov, ktoré sa do prieskumu zapojilo, nebolo zaradených do vyhodnotenia plnenia NAP GPP II.

Za zelenú zákazku je v rámci monitorovania GPP považovaná zákazka, uzatvorená zmluva alebo objednávka, pri ktorej bola požadovaná aspoň jedna environmentálna charakteristika. Pričom pod pojmom environmentálna charakteristika možno rozumieť technickú špecifikáciu, príp. vlastnosť výrobku, služby alebo stavebnej práce, ktorá znižuje negatívny vplyv tohto výrobku, služby alebo stavebnej práce na životné prostredie. Vychádzajúc z európskych smerníc o verejnom obstarávaní (Smernica Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby a Smernica Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb) a zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov možno environmentálne charakteristiky využiť v priebehu celého procesu verejného obstarávania (ďalej zákon o verejnom obstarávaní). V roku 2012 uplatnilo princípy GPP začleňovaním environmentálnych charakteristík do verejného obstarávania 223 subjektov, čo predstavuje 82,3 % vyhodnocovaných inštitúcií a organizácií. 48 subjektov (17,7 %) nerealizovalo zelené verejné obstarávanie, ako dokumentuje graf 3.



Graf 3: Percentuálny podiel uplatnených environmentálnych charakteristík vo verejnom obstarávaní

S uplatnením environmentálnych charakteristík sa v roku 2012 zrealizovalo spolu 3 673 zákaziek v celkovej hodnote 128 040 145,01 EUR. V rámci týchto zákaziek bolo uskutočnených 1 205 zelených zákaziek na dodanie tovaru v hodnote 5 828 105,52 EUR, 1 599 zelených zákaziek na poskytnutie služby v hodnote 18 286 444,72 EUR a 869 zelených zákaziek na uskutočnenie stavebných prác v hodnote 103 925 594,77 EUR. Tabuľka 3 porovnáva celkový počet a celkovú hodnotu zákaziek, realizovaných v roku 2012 vo väzbe na predmet zákazky s celkovým počtom a hodnotou realizovaných zelených zákaziek.

Tabuľka 3: Celkový počet a celková hodnota realizovaných zákaziek vo väzbe na predmet zákazky

|  |  |  |  |  |
| --- | --- | --- | --- | --- |
| **Predmet zákazky** | **Počet všetkých zákaziek** | **Počet zelených zákaziek** | **Hodnota všetkých zákaziek**  **[EUR]** | **Hodnota zelených zákaziek [EUR]** |
| Dodanie tovaru | 43 370 | 1 205 | 168 124 987,99 | 5 828 105,52 |
| Poskytnutie služby | 26 087 | 1 599 | 248 283 654,38 | 18 286 444,72 |
| Uskutočnenie stavebných prác | 3 896 | 869 | 204 680 544,89 | 103 925 594,77 |
| **Spolu** | **73 353** | **3 673** | **621 089 187,26** | **128 040 145,01** |

Prehľad o celkovom počte realizovaných zákaziek v členení na zákazky na dodanie tovaru, zákazky na poskytnutie služby a zákazky na uskutočnenie stavebných prác v pomere k počtu zelených zákaziek na tovary, služby a stavebné práce poskytuje graf 4. Podobne graf 5 porovnáva celkovú hodnotu všetkých zákaziek s hodnotou realizovaných zelených zákaziek.

Graf 4: Celkový počet zákaziek a počet zelených zákaziek



Graf 5: Celková hodnota zákaziek a hodnota zelených zákaziek

Na základe uvedených údajov bola stanovená priemerná úroveň uplatňovania GPP v SR za rok 2012 takto:

* indikátor 1: 5,0 %,
* indikátor 2: 20,6 %.

Grafické znázornenie priemernej úrovne GPP, vyhodnotenej na základe indikátora 1 a indikátora 2, je v nasledujúcom grafe.



Graf 6 Priemerná úroveň GPP v SR stanovená na základe indikátora 1 a indikátora 2

Priemerná úroveň GPP v roku 2012, ktorú dosiahli ústredné orgány štátnej správy a podriadené organizácie, ako je podložené v prílohe tohto dokumentu, je nasledujúca:

* indikátor 1: 5,3 %,
* indikátor 2: 6,3 %.

Priemerná úroveň GPP v roku 2012, ktorú dosiahli mestá a samosprávne kraje:

* indikátor 1: 4,8 %,
* indikátor 2: 11,5 %.

Priemerná úroveň GPP za rok 2012, ktorú dosiahli obstarávatelia:

* indikátor 1: 4,3 %,
* indikátor 2: 35,4 %.

# Zadávanie environmentálnych charakteristík

Ďalšou časťou prieskumu bolo monitorovanie environmentálnych charakteristík, ktoré verejní obstarávatelia a obstarávatelia využili v postupoch verejného obstarávania. Tieto environmentálne charakteristiky boli vyhodnotené za každý indikátor zvlášť. Tabuľka 4 poskytuje prehľad využitých environmentálnych charakteristík vo väzbe na oba indikátory. Z tabuľky je zrejmé, že vo väzbe na indikátor 1 boli najčastejšie využívané environmentálne charakteristiky: environmentálne nakladanie s odpadmi, znížená spotreba energie a recyklované materiály. V zelených zákazkách s celkovo najvyššou peňažnou hodnotou boli uplatnené environmentálne charakteristiky: environmentálne nakladanie s odpadmi, znížená spotreba energie a znížená tvorba znečisťujúcich látok. V niektorých prípadoch (164 zákaziek) bolo v rámci jednej zákazky uplatnených viac environmentálnych charakteristík.

Tabuľka 4: Prehľad využitých environmentálnych charakteristík vo väzbe na indikátor 1 a indikátor 2

|  |  |  |
| --- | --- | --- |
| **Typ uplatnenej environmentálnej charakteristiky** | **Počet** | **Hodnota v EUR s DPH** |
| Znížená spotreba energie | 845 | 11 939 438,76 |
| Znížená spotreba vody | 262 | 687 352,60 |
| Znížená spotreba surovín (z neudržateľných zdrojov) | 21 | 904 546,24 |
| Znížené množstvo nebezpečných látok | 139 | 1 567 915,72 |
| Znížená tvorba znečisťujúcich látok | 486 | 2 834 622,83 |
| Obnoviteľné zdroje energie | 1 | 27 915,00 |
| Biopotraviny | 194 | 111 924,53 |
| Environmentálne nakladanie s odpadmi | 868 | 103 697 933,78 |
| Redukcia obalov | 96 | 1 106 354,90 |
| Recyklovateľné materiály | 257 | 1 030 845,84 |
| Recyklované materiály | 512 | 852 665,35 |
| Znižovanie hluku | 151 | 2 166 946,05 |
| Znížený/min. vplyv na biodiverzitu | 5 | 350 262,00 |
| **Spolu** | **3 837** | **127 278 723,60** |

Graf 7 zobrazuje percentuálne podiely jednotlivých environmentálnych charakteristík, ktoré boli uplatnené v rámci GPP vo väzbe na indikátor 1.

Graf 7 Percentuálny podiel využitých environmentálnych charakteristík vo väzbe na indikátor 1

Graf 8 zobrazuje percentuálne podiely jednotlivých environmentálnych charakteristík, uplatnených vo väzbe na indikátor 2.

Graf 8 Percentuálny podiel využitých environmentálnych charakteristík vo väzbe na indikátor 2

# Využívanie environmentálnych kritérií environmentálneho označovania vo verejnom obstarávaní

V zmysle § 34 ods. 2 písm. b) zákona o verejnom obstarávaní môže verejný obstarávateľ a obstarávateľ v súťažných podkladoch vypracovať opis predmetu zákazky na základe výkonnostných a funkčných požiadaviek, ktoré môžu zahŕňať environmentálne charakteristiky. Tieto charakteristiky môžu vychádzať zo špecifikácií, definovaných v európskej, viacnárodnej, národnej alebo inej environmentálnej značke (§ 34 ods. 7). V zmysle § 34 ods. 8 môže verejný obstarávateľ a obstarávateľ v súťažných podkladoch uviesť, že produkty označené environmentálnou značkou sa považujú za produkty, ktoré spĺňajú technické požiadavky, určené v súťažných podkladoch. Verejný obstarávateľ a obstarávateľ ale musí akceptovať aj iný vhodný dôkaz. V zmysle § 35 ods. 3 môže verejný obstarávateľ a obstarávateľ za jedno z kritérií na vyhodnotenie ponúk určiť kritérium, zamerané na hodnotenie environmentálnych charakteristík predmetu zákazky.

V rámci monitorovania GPP v SR sa sleduje využívanie environmentálnych kritérií pre európsku schému environmentálneho označovania (Environmentálna značka EÚ), osobitných podmienok na udelenie národnej environmentálnej značky (Environmentálne vhodný produkt), prípadne využívanie environmentálnych kritérií z ďalších národných systémov environmentálneho označovania (napr. Severská labuť, Modrý Anjel, Ekologicky šetrný výrobek a pod.).

Kritériá v rámci európskej schémy environmentálneho označovania boli v roku 2012 požadované v 69 zákazkách v celkovej hodnote 702 532,48 EUR. Najčastejšie obstarávanými skupinami produktov s požadovaním týchto kritérií boli Kopírovací papier, Osobné počítače a Notebooky, Drevený nábytok, Čistiace prostriedky a Tissue papier. Osobitné podmienky na udelenie národnej značky Environmentálne vhodný produkt boli požadované v 8 zákazkách v celkovej hodnote 22 213,00 EUR. Najčastejšie obstarávanými skupinami produktov v rámci národnej schémy environmentálneho označovania boli Dosky na báze dreva a Prostriedky na zimnú údržbu. V rámci zeleného verejného obstarávania boli využité aj iné národné systémy pre environmentálne označovanie. Označenie Modrý anjel bolo využité pri obstarávaní Kopírovacieho papiera v 1 zákazke v hodnote 279,78 EUR, označenie Škandinávska labuť bolo využité pri obstarávaní Notebookov v 1 zákazke v hodnote 2 058,00 EUR a Kopírovacieho papiera v 1 zákazke v hodnote 11 998,00 EUR.

# Využívanie environmentálnych charakteristík pre 10 prioritných skupín produktov

Európska komisia postupne aktualizuje a vytvára nové GPP charakteristiky, ktoré sú navrhnuté tak, aby sa dali priamo vložiť do súťažných podkladov. Tieto environmentálne charakteristiky sú založené na údajovej základni, ktorá využíva dostupné vedecké informácie a dáta, prístup LCA (posudzovanie životného cyklu), existujúcich kritériách environmentálneho označovania a na informáciách od zainteresovaných strán z priemyslu, spoločnosti a členských štátov. Environmentálne charakteristiky pre GPP boli vytvorené za účelom jednotnej a transparentnej realizácie GPP v celej EÚ a jednotného monitorovania dosiahnutej úrovne GPP v členských krajinách.

Prioritné skupiny produktov pre realizáciu GPP boli vybrané na základe multikriteriálnej analýzy, ktorá zahŕňa najmä priestor pre zlepšenie životného prostredia, verejné výdavky, potenciálny vplyv na dodávateľov, možnosti nastavenia príkladu pre súkromných spotrebiteľov či podniky, politickú citlivosť, existenciu relevantných a ľahko použiteľných kritérií, dostupnosť na trhu a ekonomickú efektívnosť.

Tabuľka 5 porovnáva počet a hodnotu realizovaných zákaziek bez vyžitia environmentálnych charakteristík s počtom a hodnotou zelených zákaziek, pre prioritné skupiny produktov, stanovené Európskou komisiou. Najčastejšie obstarávanou skupinou produktov v rámci prioritných skupín je Stavebníctvo, ktoré dosiahlo aj najväčší podiel v rámci zelených zákaziek, a to aj čo do počtu aj čo do hodnoty zákaziek. Tabuľka 5 tiež zobrazuje hodnoty indikátora 1 a indikátora 2 pre jednotlivé prioritné skupiny produktov.

Tabuľka 5: Porovnanie počtu a hodnoty zákaziek v prioritných skupinách produktov

|  |  |  |  |  |  |  |
| --- | --- | --- | --- | --- | --- | --- |
| **Skupina produktov** | **Bez využitia environmentálnych kritérií** | | **S využitím environmentálnych kritérií** | | **Indikátor 1** | **Indikátor 2** |
| **Počet zákaziek** | **Hodnota zákaziek v EUR s DPH** | **Počet zákaziek** | **Hodnota zákaziek v EUR s DPH** |
| Kopírovací a grafický papier | 1 738 | 1 379 768,12 | 89 | 153 100,98 | 2,8 | 0,8 |
| Čistiace prostriedky a služby | 2 967 | 4 226 153,12 | 56 | 432 682,48 | 4,7 | 2,5 |
| Kancelárske IT zariadenia | 479 | 2 909 640,85 | 138 | 1 506 403,98 | 0,8 | 1,7 |
| Stavebníctvo | 47 558 | 101 883 288,56 | 863 | 104 167 842,62 | 75,5 | 59,6 |
| Doprava | 1 009 | 9 984 620,56 | 254 | 1 771 263,75 | 1,6 | 5,8 |
| Nábytok | 530 | 2 369 247,83 | 15 | 666 540,64 | 0,8 | 1,4 |
| Elektrická energia | 511 | 27 788 598,24 | 1 | 27 950,00 | 0,8 | 16,3 |
| Stravovacie služby a zásobovanie potravinami | 6 455 | 18 061 960,55 | 185 | 259 180,17 | 10,2 | 10,6 |
| Textílie | 1 521 | 1 353 389,68 | 2 | 3 148,58 | 2,4 | 0,8 |
| Záhradnícke produkty a služby | 209 | 872 729,35 | 0 | 0,00 | 0,3 | 0,5 |
| **Spolu** | **62 977** | **170 829 396,86** | **1 603** | **108 988 113,20** | **100,0** | **100,0** |

Graf 9 znázorňuje využívanie environmentálnych charakteristík pre 10 prioritných skupín produktov vo väzbe na indikátor 1. Graf dokumentuje, že najvyšší percentuálny podiel zelených zákaziek na celkovom počte zákaziek bol obstaraných v skupine produktov Stavebníctvo.

Graf 9: Využívanie environmentálnych charakteristík pre prioritné skupiny produktov vo väzbe na indikátor 1

Graf 10 vyhodnocuje využívanie environmentálnych charakteristík pre 10 prioritných skupín produktov vo väzbe na indikátor 2. Graf dokumentuje, že najvyšší podiel zelených zákaziek vo väzbe na celkovú hodnotu zákaziek bol realizovaný na obstaranie stavebných prác.

Graf 10 Využívanie environmentálnych charakteristík pre prioritné skupiny produktov vo väzbe na indikátor 2

# Využívanie energetického štítkovania a systému environmentálneho manažérstva vo verejnom obstarávaní

Podľa zákona o verejnom obstarávaní je verejný obstarávateľ povinný pri obstarávaní energeticky významného výrobku, ak predpokladaná hodnota zákazky je nadlimitná, určiť v opise predmetu zákazky požiadavky len na taký energeticky významný výrobok, ktorý spĺňa kritériá najvyššej výkonnosti a patrí do najvyššej triedy energetickej účinnosti podľa osobitného predpisu. V rámci monitorovania GPP sa sleduje počet a hodnota zákaziek, pri ktorých bolo uplatnené energetické štítkovanie a tiež predmet zákazky, ktorý bol obstarávaný s takýmto štítkom, požadovaná trieda energetickej hospodárnosti a finančný limit zákazky, v ktorej bolo štítkovanie požadované.

Podľa zákona o verejnom obstarávaní môže uchádzač alebo záujemca preukázať technickú alebo odbornú spôsobilosť uvedením opatrení environmentálneho manažérstva, ktoré použije pri plnení zmluvy. Verejný obstarávateľ/obstarávateľ môže vyžadovať od uchádzačov alebo záujemcov predloženie certifikátu environmentálnej kvality, vydaného nezávislou inštitúciou, ktorým sa potvrdzuje splnenie určitých opatrení environmentálneho manažérstva. V rámci GPP sa sleduje požadovaný dôkaz splnenia opatrení environmentálneho manažérstva, ktorý bol od uchádzačov/záujemcov vyžadovaný, predmet zákazky, pri ktorej mal byť tento dôkaz predložený a tiež počet a hodnota zelených zákaziek s uplatnením uvedenej environmentálnej charakteristiky. Graf 11 dokumentuje počet zelených zákaziek, v ktorých sa požadovalo energetické štítkovanie a dôkaz o zavedenom environmentálnom manažérskom systéme. Energetické štítkovanie bolo využité v 87 zákazkách v hodnote 175 766,58 EUR. Certifikát EMS podľa ISO 14001 bol požadovaný v 700 zákazkách v celkovej hodnote 79 231 807,70 EUR.



Graf 11: Energetické štítkovanie a environmentálne manažérske systémy vo verejných zákazkách

# Spôsob zadania environmentálnych charakteristík a finančný limit zákaziek

V rámci monitorovania úrovne GPP v SR sledujeme aj indikátory: počet realizovaných zelených zákaziek podľa spôsobu zadania environmentálnej charakteristiky v procese verejného obstarávania a počet realizovaných zelených zákaziek podľa finančného limitu. Spôsob zadania environmentálnej charakteristiky vyjadruje, v ktorej fáze verejného obstarávania bola environmentálne charakteristika uplatnená: pri definovaní predmetu zákazky (vrátane technických špecifikácií); v rámci podmienok účasti, ktoré zahŕňajú technickú a odbornú spôsobilosť dodávateľa; v kritériách na vyhodnotenie ponúk; v rámci podmienok na realizáciu zákazky alebo v prípade priameho nákupu alebo zákazky s nízkou hodnotou, na ktoré má verejný obstarávateľ/obstarávateľ vlastné interné predpisy alebo smernice.

Rozdelenie zelených zákaziek podľa spôsobu zadania environmentálnej charakteristiky v procese verejného obstarávania zobrazuje graf 12. Z grafu je zrejmé, že princípy GPP boli uplatnené v rámci definovania predmetu v  1 533 zákazkách, pri definovaní podmienok účasti v 122 zákazkách, v kritériách na vyhodnotenie ponúk v  1 272 zákazkách, v podmienkach účasti v 995 zákazkách. V niektorých prípadoch (249 zákaziek) bola environmentálna charakteristika začlenená do viacerých fáz procesu verejného obstarávania.



Graf 12 Rozdelenie zelených zákaziek podľa spôsobu zadania environmentálnej charakteristiky

Z hľadiska finančného limitu zákazky sa v roku 2012, v rámci zelených zákaziek, realizovalo 230 nadlimitných zákaziek, 75 podlimitných zákaziek, 144 podprahových zákaziek, 2 639 zákaziek s nízkou hodnotou a 574 zákaziek bolo realizovaných obstarávateľom v prípade, že išlo o inú ako nadlimitnú zákazku. Túto skutočnosť prehľadne zobrazuje aj nasledujúci graf 13.



Graf 13: Rozdelenie zelených zákaziek podľa finančného limitu

# Záver

Monitorovanie GPP v SR za rok 2012 ukázalo, že indikátory, určujúce priemernú úroveň uplatňovania GPP v SR dosahujú v porovnaní s predchádzajúcim rokom nízke hodnoty a princíp neustáleho zlepšovania sa zatiaľ nenapĺňa. Na dosiahnutie strategického cieľa, stanoveného v NAP GPP II je preto potrebné pokračovať vo vzdelávaní verejných obstarávateľov. Na zvýšenie uplatňovania environmentálnych charakteristík vo verejnom obstarávaní sa MŽP SR v spolupráci so SAŽP COHEM snažia priblížiť problematiku GPP verejným obstarávateľom sériou odborných seminárov, ktoré sú organizované postupne vo všetkých krajských mestách. Semináre sú pre účastníkov bezplatné, čo – ako predpokladáme - prispeje k zabezpečeniu vyššej účasti zástupcov verejných orgánov a ich podriadených organizácií na seminároch.

V priebehu seminára oboznamujeme účastníkov s Národným akčným plánom pre zelené verejné obstarávanie na roky 2011 – 2015 (NAP GPP II), s prínosmi GPP, so zdrojmi environmentálnych charakteristík, ktoré môžu využiť v rámci všetkých fáz procesu zeleného verejného obstarávania. Poskytujeme tiež účastníkom názorný návod na vyplnenie dotazníka na monitorovanie a hodnotenie úrovne zeleného verejného obstarávania v SR, na základe ktorého sa každoročne monitoruje úroveň GPP v SR. Na záver seminára si majú možnosť účastníci v praktickom cvičení vyskúšať zadávanie zelených zákaziek. Na seminároch je zároveň propagovaný projekt Zelené úradovanie, ktorý verejné orgány a ich podriadené organizácie v prípade záujmu majú možnosť realizovať vo svojich podmienkach.

MŽP SR poskytuje v prípade záujmu verejným obstarávateľom a obstarávateľom odborné konzultácie k problematike GPP. SAŽP COHEM ďalej poskytuje odborné poradenstvo pre verejných obstarávateľov a obstarávateľov k problematike GPP prostredníctvom GPP helpdesku. Helpdesk je prístupný pre všetkých, ktorí majú záujem dozvedieť sa bližšie informácie o GPP, ako aj pre tých, ktorí potrebujú odbornú pomoc pri implementácii GPP v praxi. SAŽP COHEM tiež sprístupňuje podklady a aktuálnu legislatívu, týkajúcu sa GPP prostredníctvom svojho webu. Informácie na webovej stránke sú pravidelne aktualizované.

I napriek všetkým týmto aktivitám musíme však konštatovať, že zelené verejné obstarávanie v SR sa v medziročnom porovnaní s rokom 2011 nevyvíjalo želateľným smerom. Indikátor 1 vzrástol o 2,9 percentuálneho bodu, na čom sa v najvyššej miere podieľali ÚOŠS a ich podriadené organizácie (+ 3,3 p. b.) a mestá a obstarávatelia zhodne nárastom o 2,6 p. b., ale zároveň došlo k poklesu priemernej úrovne GPP v Indikátore 2 o 21,6 p. b., a to najmä výrazným poklesom indikátora 2 u ÚOŠS a ich podriadených organizácií (- 35,8 p. b.), ale i poklesom u miest a samosprávnych krajov (- 13,6 p. b.) a u obstarávateľov (- 15,4 p. b.). Zistené údaje teda preukázali, že sa síce obstarávalo viac zelených zákaziek čo do počtu, ale v nižších finančných objemoch, čo mohlo byť spôsobené hospodárskou recesiou. Indikátor 1 tak dosiahol priemernú úroveň 5,0 % a indikátor 2 dosiahol priemernú úroveň 20,6 %.

Za najväčší nedostatok považujeme tú skutočnosť, že bola nízka návratnosť dotazníkov práve z ÚOŠS (ministerstiev a ostatných ÚOŠS), pretože na dotazník odpovedalo iba 6 ministerstiev (MDVRR SR, MH SR, MK SR, MS SR, MŠVVŠ SR, MŽP SR) a 4 inštitúcie na úrovni ÚOŠS (Úrad vlády SR, ÚVO, NBÚ a NBS). Ostatné nami oslovené ministerstvá (MF SR, MPRV SR, MPSVR SR, MZVEZ SR, MZ SR, MV SR, MO SR) nám údaje formou vyplneného dotazníka neposkytli. Keďže po dohode s rezortami kontaktujeme rezortné organizácie väčšiny rezortov priamo – s výnimkou MO SR a MV SR, údaje za tie podriadené organizácie rezortov, ktoré dotazník poslali, sú zahrnuté v prehľade o priemernej úrovni uplatňovania environmentálnych charakteristík vo verejnom obstarávaní.

Vzhľadom na závery, vyplývajúce z monitorovania, zvýšime v budúcom období našu aktivitu smerom k jednotlivým ministerstvám a budeme pokračovať vo vzdelávaní verejných obstarávateľov a obstarávateľov s cieľom postupného napĺňania náročného strategického cieľa NAP GPP II – dosiahnuť priemernú úroveň GPP v SR 65 % na úrovni ÚOŠS a ich podriadených organizácií a 50 % na úrovni samosprávnych krajov a obcí do roku 2015.

# Prílohy

1. Dotazník na monitorovanie a hodnotenie úrovne uplatňovania GPP v SR za rok 2012
2. Metodický pokyn k dotazníku
3. Priemerná úroveň uplatňovania GPP v SR za rok 2012
4. Zadávanie environmentálnych charakteristík vo verejnom obstarávaní (príloha je rozdelená na časti a, b, c)
5. a) Využívanie environmentálnych kritérií na udelenie environmentálnej značky vo verejnom obstarávaní

b) Využívanie energetického štítkovania a vyžadovanie predloženia dôkazu o zavedenom EMS

1. Využívanie environmentálnych charakteristík pre 10 prioritných skupín produktov (príloha je rozdelená na časti a, b)

# Zoznam použitých skratiek

DPH Daň z pridanej hodnoty

EMS Systém environmentálneho manažérstva

ES Európske spoločenstvo

EÚ Európska únia

GPP Green Public Procurement (zelené verejné obstarávanie)

HDP Hrubý domáci produkt

KOM Oznámenie Európskej komisie

LCA Life Cycle Assessment (hodnotenie životného cyklu)

NAP GPP Národný akčný plán pre zelené verejné obstarávanie

SR Slovenská republika

# 

# Zoznam tabuliek a grafov

Tabuľka 1 Počet a percentuálny podiel inštitúcií a organizácií zapojených do prieskumu

Tabuľka 2 Rozdelenie subjektov zapojených do prieskumu

Tabuľka 3 Celkový počet a celková hodnota realizovaných zákaziek vo väzbe na predmet zákazky

Tabuľka 4 Prehľad využitých environmentálnych charakteristík vo väzbe na indikátor 1 a indikátor 2

Tabuľka 5 Porovnanie počtu a hodnoty zákaziek prioritných skupín produktov

Graf 1 Počet subjektov zapojených do prieskumu podľa rezortov

Graf 2 Prehľad došlých odpovedí dotazníkového prieskumu

Graf 3 Percentuálny podiel uplatnenia environmentálnych charakteristík vo verejnom obstarávaní

Graf 4 Celkový počet zákaziek a počet zelených zákaziek

Graf 5 Celková hodnota zákaziek a hodnota zelených zákaziek

Graf 6 Priemerná úroveň GPP v SR stanovená na základe indikátora 1 a indikátora 2

Graf 7 Percentuálny podiel využitých environmentálnych charakteristík vo väzbe na indikátor 1

Graf 8 Percentuálny podiel využitých environmentálnych charakteristík vo väzbe na indikátor 2

Graf 9 Využívanie environmentálnych charakteristík pre prioritné skupiny produktov vo väzbe na indikátor 1

Graf 10 Využívanie environmentálnych charakteristík pre prioritné skupiny produktov vo väzbe na indikátor 2

Graf 11 Energetické štítkovanie a environmentálne manažérske systémy vo verejných zákazkách

Graf 12 Rozdelenie zelených zákaziek podľa spôsobu zadania environmentálnej charakteristiky

Graf 13 Rozdelenie zelených zákaziek podľa finančného limitu

# Obsah

[Úvod 1](#_Toc355000151)

[Národný akčný plán pre zelené verejné obstarávanie v SR na roky 2011 – 2015 1](#_Toc355000152)

[Vyhodnotenie úrovne uplatňovanie GPP v SR 2](#_Toc355000153)

[Priemerná úroveň uplatňovania GPP v SR 4](#_Toc355000154)

[Zadávanie environmentálnych charakteristík 8](#_Toc355000155)

[Využívanie environmentálnych kritérií na udelenie environmentálneho ozanačenia 11](#_Toc355000156)

[Využívanie environmentálnych charakteristík pre 10 prioritných skupín produktov 12](#_Toc355000157)

[Využívanie energetického štítkovania a systému environmentálneho manažérstva 15](#_Toc355000158)

[Spôsob zadania environmentálnych charakteristík a finančný limit zákaziek 16](#_Toc355000159)

[Záver 18](#_Toc355000160)

[Prílohy 19](#_Toc355000161)

[Zoznam použitých skratiek 19](#_Toc355000149)

[Zoznam tabuliek a grafov 21](#_Toc355000150)